Súlyos vízszivárgás van Angliában, 20 év múlva kifogyhatnak az ivóvízből
Ha nem tesznek sürgősen ellene, a következő 20 évben Anglia egyes területei teljesen kifogyhatnak a vízből – figyelmezteti a nyilvánosságot egy friss jelentés.
A számviteli bizottság egy friss jelentésében mutat rá arra, hogy a vízgazdálkodással foglalkozó cégek az utóbbi 20 évben nem tettek semmit annak érdekében, hogy meggátolják a vízszivárgást Angliában.
Napi szinten több mint 3 milliárd liter víz, tehát a felhasznált vízmennyiség ötöde veszik kárba a szivárgások miatt – írják.
A bizottság szerint minden, az Egyesült Királyság vízellátásával foglalkozó szervnek azonnali lépéseket kellene tennie, hogy biztosítsák a megfelelő vízellátást a következő évekre a szigetországban.
A Környezetvédelmi Ügynökség szerint a vízszolgáltatókra jelentős terhet rótt a koronavírus-válság, de tudják azt is, hogy ha most nem teszik meg a szükséges lépéseket, Anglia néhány területe 2050-re kifogyhat a vízből.
Az ügynökség beszámolója szerint 2008 óta több mint 47 milliárd liternyi vizet mentettek meg évente. Ez akkora mennyiség, amennyi Bristol és Nottingham együttes vízfogyasztása egy év alatt.
Az utóbbi években egyre több kritika érte a privatizált angol vízszolgáltatókat a nagy fizetések és osztalék kifizetések miatt, miközben a vízszivárgás megakadályozása érdekében nem tettek érdemi lépéseket, a vízi infrastruktúra jelentősen elavult. A Guardian egy korábbi beszámolója szerint a vízszolgáltatók több mint 2 milliárd fontot fizettek évente átlagosan a részvényeseknek, amióta 3 évtizeddel ezelőtt privatizálva lettek.
Angliában és Walesben a napi vízigény nagyjából 14 milliárd liter, csakhogy a növekvő vízkereslet és csökkenő vízkészlet mellett a becslések szerint 2050-re Angliának naponta 3,6 milliárd liternyi extra vízre lesz szüksége ahhoz, hogy ne alakuljon ki vízhiány.
Az ígéretek minden esetre megvannak, a vízellátással foglalkozó iparág ígérete szerint 2050-re 50%-kal csökkentik majd a vízszivárgást az országban.
egyesült királyság, anglia, vízellátás, ivóvíz, vízgazdálkodás, környezet, vízhiány, viz, osztalék, koronavírus